**Pasangan bes** merupakan bongkah binaan asas bagi heliks ganda dua DNA yang menyumbag kepada struktur berlipat-lipat bagi kedua-dua DNA dan RNA. Ditentukan oleh corak-corak ikatan hidrogen yang tertentu, pasangan bes Watson-Crick (guanina-sitosina dan adenina-timina) membolehkan heliks DNA-nya untuk mengekalkan struktur heliks biasa yang bebas daripada jujukan nukleotidanya. Sifat saling melengkap bagi struktur berpasangan bes ini membekalkan salinan sandaran bagi semua maklumat genetik yang dikodkan di dalam DNA bertetali ganda dua. Struktur nalar dan lewahan data yang dibekalkan oleh heliks gand dua DNA menjadikan DNA sesuai untuk penyimpanan maklumat genetik, sementara pemasangan bes antara DNA dan nukleotida yang diterimanya membekalkan mekanisme yang dilalui oleh polimerase DNA yang mereplika DNA, sementara polimerase RNA mentranskripsikan DNA ke dalam RNA. Kebanyakan protein pengikat DNA boleh mengecam corak-corak pasangan bes tertentu yang mengencam kawasan kawal selia gen yang tertentu.

Pasangan bes antara molekul terdapat di dalam asid nukleik bertetali tunggal. Ini adalah penting terutamanya pada molekul RNA (cth. RNA pindah), yang mana pasangan bes Watson-Crick (G-C dan A-U) mengizinkan pembentukan heliks bertetali ganda dua pendek, manakala pelbagai interaksi bukan Watson-Crick (cth. G-U atau A-A) membolehkan RNA untuk melipat ke dalam pelbagai struktur tiga dimensi yang tertentu. Selain itu, pemasangan bes antara RNA pindah (tRNA) dan RNA pengutus (mRNA) membentuk asas untuk kejadian pengecaman molekul yang menyebabkan jujukan nukleotida mRNA ditafsirkan ke dalam jujukan asid amino protein.

Sebesar mana sebutir gen ataupun seluruh genom organisma sering disukat dalam bilangan pasangan bes kerana DNA lazimnya bertetali ganda dua. Oleh itu, jumlah pasangan bes adalah bersamaan dengan bilangan nukleotida dalam sesuatu tetali (kecuali bahagian telomer tetali tunggal yang tidak mengekod). Genom manusia yang haploid (23 kromosom) dianggarkan panjangnya sekitar 3.2 bilion pasangan bes serta mengandungi 20,000–25,000 gen pengekod protein yang berbeza. Kilobes (kb) adalah unit sukatan dalam biologi molekul yang bersamaan dengan 1000 pasangan bes DNA atau RNA.

Contoh
------

Jujukan-jujukan DNA yang berikut menggambarkan corak pasangan bes bertetali tunggal. Biasanya, tetali atas ditulis dari hujung 5' ke hujung 3'; oleh itu, tetali bawah pula ditulis dari 3' ke 5'.

Jujukan DNA berpasangan bes:
`ATCGATTGAGCTCTAGCG`
`TAGCTAACTCGAGATCGC`
Jujukan RNA yang bersamaan dengannya, di mana urasil diganti dengan timina di tempatnya dalam tetali RNA:
`AUCGAUUGAGCUCUAGCG`
`UAGCUAACUCGAGAUCGC`
### Ukuran panjang

Singkatan-singkatan berikut sering digunakan untuk menerangkan kepanjangan sebutir molekul D/RNA:

* bp = pasangan bes (*base pair*) — 1 bp bersamaan dengan lebih kurang 3.4 Å (340 pm) di sepanjang tetali
* kb (= kbp) = kilo pasangan bes = 1,000 bp
* Mb = mega pasangan bes = 1,000,000 bp
* Gb = giga pasangan bes = 1,000,000,000 bp.

DNA/RNA tetali tunggal pula diukur dengan unit nukleotida digunakan dan disingkatkan sebagai nt (knt, Mnt, Gnt) kerana ianya tidak berpasangan. Untuk membezakan unit storan komputer dengan bes, kbp, Mbp, Gbp, dsb. boleh digunakan untuk pasangan bes.

Sentimorgan juga sering digunakan untuk membayangkan jarak di sepanjang sebutir kromosom, tetapi bilangan pasangan bes yang berpadanan dengannya amat berbeza-beza. Pada genom manusia, 1 sentimorgan bersamaan dengan kira-kira 1 juta pasangan bes.

Rujukan
-------

1. ↑  Moran, Laurence A. (2011-03-24). "The total size of the human genome is very likely to be ~3,200 Mb". Sandwalk.blogspot.com. Dicapai pada 2012-07-16.
2. ↑  "The finished length of the human genome is 2.86 Gb". Strategicgenomics.com. 2006-06-12. Dicapai pada 2012-07-16.
3. ↑  International Human Genome Sequencing Consortium (2004). "Finishing the euchromatic sequence of the human genome". *Nature*. **431** (7011): 931–45. doi:10.1038/nature03001. PMID 15496913.
4. ↑  Andrew F. Cockburn, Mary Jane Newkirk, Richard A. Firtel, Cell, Volume 9, Issue 4, Part 1, December 1976, Pages 605-613, ISSN 0092-8674,  doi:10.1016/0092-8674(76)90043-X.
5. ↑  "NIH ORDR - Glossary - C". Rarediseases.info.nih.gov. Dicapai pada 2012-07-16.
6. ↑  Matthew P Scott, Paul Matsudaira, Harvey Lodish, James Darnell, Lawrence Zipursky, Chris A Kaiser, Arnold Berk, Monty Krieger (2004). *Molecular Cell Biology, Fifth Edition*. San Francisco: W. H. Freeman. m/s. 396. ISBN 0-7167-4366-3. ...in humans 1 centimorgan on average represents a distance of about 7.5x105 base pairs.CS1 maint: multiple names: authors list (link)